逢雷太簡殿丞
作者：梅堯臣
朝代：宋

paragraphs: 長安初見君，君頷微有鬚。
後於河內逢，秀峻美髯胡。
又會在桐鄉，談時多孟盧。
寧書得天然，鐘王不能奴。
荏苒三十載，邂逅遇京都。
朝接北扉飯，暮應西垣呼。
坐中如夢寐，相語故人無。
昔由處士召，胸懷開廟謨。
今看髭已白，議論恥非夫。
拜章陳時事，皆與相意符。
其識固不淺，其用當亦殊。
人多惜老大，我復歎羈孤。
終朝重相笑，爲君傾酒壺。